Document ID: 32011R1274

VYKONÁVACIE NARIADENIE KOMISIE (EÚ) č. 1274/2011
zo 7. decembra 2011
týkajúce sa koordinovaného viacročného kontrolného programu Únie na roky 2012, 2013 a 2014 s cieľom zabezpečiť dodržiavanie maximálnych hladín rezíduí pesticídov a posúdiť vystavenie spotrebiteľov rezíduám pesticídov v potravinách rastlinného a živočíšneho pôvodu a na nich
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho články 28 a 29,
keďže:
(1)
Nariadením Komisie (ES) č. 1213/2008 (2) sa zriadil prvý koordinovaný viacročný program Spoločenstva na roky 2009, 2010 a 2011. Tento program pokračoval v rámci následných nadväzujúcich nariadení Komisie. Posledným bolo nariadenie Komisie (EÚ) č. 915/2010 z 12. októbra 2010 týkajúce sa koordinovaného viacročného kontrolného programu Únie na roky 2011, 2012 a 2013 s cieľom zabezpečiť dodržiavanie maximálnych hladín rezíduí pesticídov v potravinách rastlinného a živočíšneho pôvodu a na nich a posúdiť vystavenie spotrebiteľov týmto rezíduám (3).
(2)
Hlavné zložky stravy v Únii tvorí tridsať až štyridsať potravín. Keďže využitie pesticídov sa za posledné tri roky výrazne zmenilo, mali by sa pesticídy v uvedených potravinách monitorovať v sérii trojročných cyklov tak, aby bolo možné posúdiť vystavenie spotrebiteľov a uplatňovanie právnych predpisov Únie.
(3)
Na základe binomiálneho rozdelenia pravdepodobnosti možno vypočítať, že preskúmaním 642 vzoriek je možné s viac ako 99 % istotou identifikovať vzorku, ktorá obsahuje rezíduá pesticídov prekračujúce limit určenia (LOD) za predpokladu, že najmenej 1 % produktov obsahuje rezíduá presahujúce uvedený limit. Odber týchto vzoriek by mal byť úmerne rozdelený medzi členskými štátmi podľa počtu obyvateľov, pričom by malo byť minimálne 12 vzoriek na jeden produkt a na jeden rok.
(4)
Z analytických výsledkov programu úradných kontrol na rok 2009 (4) vyplynulo, že určité nové pesticídy sa bežnejšie vyskytujú na poľnohospodárskych výrobkoch ako doteraz, čo naznačuje zmeny spôsobu použitia uvedených pesticídov. Uvedené pesticídy by sa mali zahrnúť do programu kontroly k pesticídom, na ktoré sa vzťahuje nariadenie (EÚ) č. 915/2010 s cieľom zabezpečiť, aby škála pesticídov, na ktoré sa program kontroly vzťahuje, bola z pohľadu používaných pesticídov reprezentatívna.
(5)
Analýza určitých pesticídov, najmä pesticídov doplnených do programu kontroly týmto nariadením alebo tých, pri ktorých je veľmi ťažko vymedziť rezíduá, by mala byť v roku 2012 dobrovoľná, aby sa poskytol čas úradným laboratóriám na validáciu metód vyžadovaných na analýzu uvedených pesticídov v prípade, ak ju ešte neuskutočnili.
(6)
Ak vymedzenie rezíduí pesticídu zahŕňa iné účinné látky, metabolity alebo produkty rozkladu, o uvedených metabolitoch by sa mala podať osobitná správa.
(7)
Usmernenie týkajúce sa metódy validácie a postupov kontroly kvality pri analýze rezíduí pesticídov v potravinách a krmivách sa uverejnilo na webovej lokalite Komisie (5). Členským štátom by sa malo za určitých podmienok povoliť používanie kvalitatívnych skríningových metód.
(8)
Členské štáty, Komisia a EFSA sa dohodli na vykonávacích opatreniach ako Štandardný opis vzorky (Standard Sample Description) (SSD) (6), na predkladanie výsledkov analýzy rezíduí pesticídov, ktoré sa týkajú predkladania informácií členskými štátmi.
(9)
Pri postupe odberu vzoriek by sa mala uplatňovať smernica Komisie 2002/63/ES z 11. júla 2002, ktorou sa ustanovujú metódy odberu vzoriek Spoločenstva pre úradnú kontrolu rezíduí pesticídov v a na výrobkoch rastlinného pôvodu a živočíšneho pôvodu a ktorá ruší smernicu 79/700/EHS (7), v ktorej sa uvádzajú metódy a postupy odberu vzoriek odporúčané Výborom pre potravinový kódex (Codex Alimentarius).
(10)
Je potrebné posúdiť, či sa dodržiavajú maximálne hladiny rezíduí v detskej potrave stanovené v článku 10 smernice Komisie 2006/141/ES z 22. decembra 2006 o počiatočnej dojčenskej výžive a následnej dojčenskej výžive (8) a v článku 7 smernice Komisie 2006/125/ES z 5. decembra 2006 o potravinách spracovaných na báze obilnín a detskej potrave určených pre dojčatá a malé deti (9), pričom sa zohľadňujú iba definície rezíduí stanovené v nariadení (ES) č. 396/2005.
(11)
Keď bude metodika dostupná, bude tiež potrebné posúdiť možné súhrnné, kumulatívne a synergické účinky pesticídov. Toto posudzovanie by sa malo podľa ustanovení v prílohe I začať s niektorými organofosfátmi, karbamátmi, triazolmi a pyretroidmi.
(12)
V prípade metód na stanovenie jedného rezídua si môžu členské štáty splniť svoje povinnosti týkajúce sa analýzy tak, že požiadajú o pomoc úradné laboratóriá, ktoré už vyžadované metódy validovali.
(13)
Členské štáty by mali každý rok do 31. augusta predložiť informácie týkajúce sa predchádzajúceho kalendárneho roku.
(14)
Aby v súvislosti s prelínaním sa po sebe nasledujúcich viacročných programov nedochádzalo k nejasnostiam, nariadenie (EÚ) č. 915/2010 by sa v záujme právnej istoty malo zrušiť. Malo by sa však naďalej uplatňovať na vzorky testované v roku 2011.
(15)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Členské štáty počas rokov 2012, 2013 a 2014 odoberú a zanalyzujú vzorky pre kombinácie pesticídov/produktov podľa prílohy I.
Z každého produktu sa musí odobrať počet vzoriek stanovený v prílohe II.
Článok 2
1. Šarža produktov, z ktorej sa odoberú vzorky, sa vyberie náhodne.
Postup odberu vzoriek vrátane počtu jednotiek musí byť v súlade so smernicou 2002/63/ES.
2. Vzorky sa analyzujú v súlade s definíciami rezíduí stanovenými v nariadení (ES) č. 396/2005. Ak v uvedenom nariadení nie je stanovená žiadna výslovná definícia rezíduí konkrétneho pesticídu, uplatňuje sa definícia rezíduí stanovená v prílohe I k tomuto nariadeniu.
Článok 3
1. Členské štáty predložia výsledky analýzy vzoriek testovaných v rokoch 2012, 2013 a 2014 do 31. augusta 2013, 2014 a 2015 (v uvedenom poradí). Dané výsledky sa predkladajú v súlade so štandardným opisom vzoriek (SSD) stanoveným v prílohe III.
2. Ak sú vo vymedzení rezíduí pesticídu obsiahnuté účinné látky, metabolity a/alebo produkty rozkladu alebo reakcie, členské štáty podajú správu o analýze výsledkov v súlade s právnym vymedzením rezíduí. Výsledky každého z hlavných izomérov alebo metabolitov uvedených vo vymedzení rezíduí predložia oddelene, ak sa merajú jednotlivo.
Článok 4
Nariadenie (EÚ) č. 915/2010 sa zrušuje.
Naďalej sa však uplatňuje na vzorky testované v roku 2011.
Článok 5
Toto nariadenie nadobúda účinnosť 1. januára 2012.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. decembra 2011

Labels: 17
19
20
7
0
3
6
15